               EURÓPSKA KOMISIA
            V Bruseli9. 3. 2018
            COM(2018) 121 final
            2018/0055(NLE)
            Návrh
            ROZHODNUTIE RADY
            o pozícii, ktorá sa má prijať v mene Európskej únie v Rade ministrov AKT – EÚ v súvislosti s revíziou prílohy Ic k dohode o partnerstve AKT – EÚ

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícii, ktorá sa má prijať v mene Európskej únie v Rade ministrov AKT – EÚ v súvislosti s plánovaným prijatím rozhodnutia Rady ministrov o prerozdelení prostriedkov v prospech finančného balíka na financovanie spolupráce medzi štátmi AKT a medziregionálnej spolupráce s viacerými alebo všetkými štátmi AKT.

               2.Kontext návrhu

               2.1.Dohoda o partnerstve AKT – EÚ (ďalej aj „Dohoda z Cotonou“)

               Cieľom dohody o partnerstve AKT – EÚ
                  1
                (ďalej aj „dohoda“) je vytvoriť spoluprácu medzi Európskou úniou a štátmi AKT. Dohoda nadobudla platnosť 1. apríla 2003 a bola revidovaná v rokoch 2005 a 2010 v súlade s doložkou o revízii, podľa ktorej sa má dohoda preskúmavať každých päť rokov.

               Podľa článku 95 ods. 2 dohody sa finančné protokoly definujú na dané obdobie. V takýchto finančných protokoloch sa stanovuje celková suma finančnej pomoci Európskej únie.

               Finančný protokol na obdobie rokov 2014 – 2020 bol prijatý rozhodnutím Rady ministrov AKT – EÚ č. 1/2013 zo 7. júna 2013
                  2
                a má podobu prílohy Ic k dohode.

               V článku 100 dohody o partnerstve AKT – EÚ sa stanovuje, že Rada ministrov AKT – EÚ môže revidovať, preskúmať a/alebo meniť prílohy k dohode na základe odporúčania Výboru AKT – EÚ pre rozvojovú finančnú spoluprácu.

               V článku 15 ods. 2 písm. b) dohody sa stanovuje, že funkciou Rady ministrov AKT – EÚ je prijať rozhodnutia nevyhnutné na vykonanie ustanovení dohody.

               2.2.Rada ministrov AKT – EÚ

               Rada ministrov AKT – EÚ môže prijímať rozhodnutia, ktoré sú pre zmluvné strany právne záväzné. Rada ministrov pozostáva na jednej strane z členov Rady Európskej únie a na strane druhej z členov vlád každého štátu AKT. Úrad predsedu Rady ministrov zastávajú striedavo člen Rady Európskej únie a člen vlády štátu AKT. Rada zasadá spravidla raz ročne z iniciatívy predsedu, inak kedykoľvek je to nevyhnutné, vo forme a zemepisnom zložení primeranom otázkam, ktoré sa majú riešiť.

               2.3.Pripravovaný akt Rady ministrov AKT – EÚ

               Rada ministrov AKT – EÚ má prijať rozhodnutie o úprave prílohy Ic k dohode o partnerstve AKT – EÚ (ďalej len „pripravovaný akt“).

               Toto rozhodnutie sa bude uplatňovať na prílohu Ic, bod 2 písm. a) a b) a týka sa prerozdelenia prostriedkov v prospech finančného balíka na financovanie spolupráce medzi štátmi AKT a medziregionálnej spolupráce s viacerými alebo všetkými štátmi AKT.

               Na jednej strane sa odpočíta 425 mil. EUR z finančného balíka na financovanie národných a regionálnych indikatívnych programov uvedeného v bode 2 písm. a) prílohy Ic.

               Na druhej strane sa finančný balík na financovanie spolupráce medzi štátmi AKT a medziregionálnej spolupráce s viacerými alebo všetkými štátmi AKT uvedený v bode 2 písm. b) prílohy Ic zvýši o 425 mil. EUR s cieľom prispieť k financovaniu dvoch iniciatív, a to iniciatívy Spotlight a Globálneho partnerstva pre vzdelávanie.

               Iniciatíva Spotlight je spoločná globálna akcia EÚ a OSN, ktorá je zameraná na predchádzanie násiliu páchanému na ženách a dievčatách v cieľových krajinách a na reakciu na toto násilie.

               Celkovým cieľom Globálneho partnerstva pre vzdelávanie je mobilizovať na celosvetovej a národnej úrovni úsilie o dosiahnutie kvalitného vzdelávania a učenia pre všetkých, a to pomocou inkluzívneho partnerstva, zamerania sa na účinnejšie vzdelávacie systémy a financovania základného vzdelávania.

               Finančné prostriedky na spoluprácu medzi štátmi AKT sa pridelia prostredníctvom ERF zo všeobecnej rezervy pre národné a regionálne indikatívne programy takto:

               – suma 350 miliónov EUR sa pridelí na iniciatívu Spotlight,

               – suma 75 miliónov EUR sa pridelí na Globálne partnerstvo pre vzdelávanie.

               Pripravovaný akt sa pre zmluvné strany stane záväzným v súlade s článkom 15 ods. 3 uvedenej dohody, v ktorom sa stanovuje, že Rada ministrov AKT – EÚ „môže prijímať rozhodnutia, ktoré sú záväzné pre strany“.

               3.Pozícia, ktorá sa má prijať v mene Únie

               Podľa článku 100 dohody o partnerstve AKT – EÚ Rada ministrov AKT – EÚ môže revidovať, preskúmať a/alebo meniť dohodu na základe odporúčania Výboru AKT – EÚ pre rozvojovú finančnú spoluprácu.

               Európska únia je pevne odhodlaná presadzovať rodovú rovnosť, posilnenie postavenia žien všetkých vekových kategórií a odstránenie všetkých foriem násilia páchaného na ženách a dievčatách na celom svete.

               Iniciatíva Spotlight je spoločná globálna akcia EÚ a OSN, ktorá je zameraná na predchádzanie násiliu páchanému na ženách a dievčatách v cieľových krajinách a na reakciu na toto násilie. Oficiálne sa začala 20. septembra 2017 na 72. zasadnutí Valného zhromaždenia OSN.

               Iniciatíva Spotlight sa na základe dôkazov zameria na osobitné formy sexuálneho a rodovo motivovaného násilia, ktoré sa často alebo výrazne vyskytujú v konkrétnych regiónoch, a prispeje tak k dosahovaniu cieľa trvalo udržateľného rozvoja č. 5 týkajúceho sa rodovej rovnosti.

               Pre túto rodovú iniciatívu sa zriadi mechanizmus fondu viacerých darcov, ktorý bude riadený výkonnou kanceláriou generálneho tajomníka OSN. Finančné prostriedky sa v prípade Latinskej Ameriky a Ázie pridelia prostredníctvom nástroja EÚ na financovanie rozvojovej spolupráce (DCI) a v prípade krajín AKT prostredníctvom Európskeho rozvojového fondu (ERF).

               Iniciatíva Globálne partnerstvo pre vzdelávanie podporuje dosahovanie troch cieľov na vysokej úrovni. Prvými dvomi cieľmi sú rovnosť vrátane rodovej rovnosti a inklúzie a kvalitné vyučovanie a vzdelávanie. Tretím cieľom je budovanie lepších vzdelávacích systémov, ktoré by boli schopné poskytovať spravodlivé a kvalitné vzdelávacie služby. Táto iniciatíva bola vytvorená v roku 2012 s cieľom splniť globálne záväzky v oblasti vzdelávania prijaté na Svetovom vzdelávacom fóre v Dakare a na miléniovom samite.

               Globálne partnerstvo pre vzdelávanie je partnerstvo viacerých zainteresovaných strán a platforma financovania, ktorých cieľom je posilniť vzdelávacie systémy v krajinách s nízkymi a nižšími strednými príjmami zlepšením plánov pre sektor vzdelávania a ich vykonávania.

               EÚ spolu so štátmi AKT podporovala Globálne partnerstvo pre vzdelávanie od roku 2005. Pokračovanie financovania tohto partnerstva je v súlade s rámcom politiky EÚ – AKT.

               Obe iniciatívy sú a budú v súlade s Európskym konsenzom o rozvoji, ktorým sa presadzuje komplexnejší prístup k ľudskému rozvoju. V súvislosti so vzdelávaním tento prístup znamená väčšiu podporu inkluzívneho a spravodlivého vzdelávania pre všetkých a celoživotného vzdelávania (cieľ trvalo udržateľného rozvoja č. 4) s výrazným zameraním na podporu rodovej rovnosti (cieľ trvalo udržateľného rozvoja č. 5).

               Komisia preto navrhuje, aby Rada prijala toto rozhodnutie.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  3
               .

               4.1.2.Uplatnenie na tento prípad

               Rada ministrov AKT – EÚ je orgán zriadený dohodou, konkrétne Dohodou z Cotonou.

               Akt, ktorý má Rada ministrov AKT – EÚ prijať, predstavuje akt s právnymi účinkami. Pripravovaný akt bude podľa medzinárodného práva záväzný v súlade s článkom 100 Dohody z Cotonou.

               Pripravovaný akt nedopĺňa ani nemení inštitucionálny rámec danej dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa prijíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú „rozvojovej spolupráce“. Hmotnoprávnym základom navrhovaného rozhodnutia je preto článok 209 ods. 2 ZFEÚ.

               4.3.Záver

               Právnym základom navrhovaného rozhodnutia by mal byť článok 209 ods. 2 ZFEÚ v spojení s článkom 218 ods. 9 ZFEÚ.

               5.Uverejnenie pripravovaného aktu

               Keďže akt Rady ministrov AKT – EÚ sa uplatní na prílohu Ic k Dohode z Cotonou, je vhodné ho po prijatí uverejniť v Úradnom vestníku Európskej únie.

               2018/0055 (NLE)

               Návrh

               ROZHODNUTIE RADY

               o pozícii, ktorá sa má prijať v mene Európskej únie v Rade ministrov AKT – EÚ v súvislosti s revíziou prílohy Ic k dohode o partnerstve AKT – EÚ

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 209 v spojení s článkom 218 ods. 9,

               so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej (ďalej len „dohoda o partnerstve AKT – EÚ“)
                  4
               ,

               so zreteľom na návrh Európskej komisie,

               keďže:

               (1)Dohoda o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej (ďalej len „dohoda o partnerstve AKT – EÚ“) bola podpísaná v Cotonou 23. júna 2000. Dohoda o partnerstve AKT – EÚ nadobudla platnosť 1. apríla 2003 a bola revidovaná v rokoch 2005 a 2010 v súlade s doložkou o revízii, podľa ktorej sa má dohoda preskúmavať každých päť rokov.

               (2)Podľa článku 95 ods. 2 dohody o partnerstve AKT – EÚ sa finančné protokoly definujú na dané obdobie. V takýchto finančných protokoloch sa stanovuje celková suma finančnej pomoci Európskej únie. Finančný protokol na obdobie rokov 2014 – 2020 bol prijatý rozhodnutím Rady ministrov AKT – EÚ č. 1/2013 zo 7. júna 2013
                  5
                v podobe prílohy Ic k dohode.

               (3)Podľa článku 100 dohody o partnerstve AKT – EÚ Rada ministrov AKT – EÚ môže revidovať, preskúmať a/alebo meniť dohodu na základe odporúčania Výboru AKT – EÚ pre rozvojovú finančnú spoluprácu.

               (4)Únia by mala podporiť prerozdelenie finančných prostriedkov podľa prílohy Ic k dohode o partnerstve AKT – EÚ z finančného balíka na financovanie národných a regionálnych indikatívnych programov do finančného balíka na financovanie spolupráce medzi štátmi AKT a medziregionálnej spolupráce s viacerými alebo všetkými štátmi AKT.

               (5)Je vhodné stanoviť pozíciu, ktorá sa má prijať v mene Únie v Rade ministrov AKT – EÚ, keďže rozhodnutie bude pre Úniu záväzné,

               PRIJALA TOTO ROZHODNUTIE:

               Článok 1

               1.Pozícia, ktorá sa má prijať v mene Únie v Rade ministrov AKT – EÚ v súvislosti s revíziou prílohy Ic k dohode o partnerstve AKT – EÚ, je založená na návrhu rozhodnutia Rady ministrov AKT – EÚ, ktorý je pripojený k tomuto rozhodnutiu.

               2. Malé zmeny v návrhu rozhodnutia môžu schváliť zástupcovia Únie v Rade ministrov AKT – EÚ bez ďalšieho rozhodnutia Rady.

               Článok 2

               Rozhodnutie Rady ministrov AKT – EÚ sa po jeho prijatí uverejní v Úradnom vestníku Európskej únie.

               Článok 3

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Dohoda (Ú. v. ES L 317, 15.12.2000, s. 3) zmenená dohodou podpísanou v Luxemburgu 25. júna 2005 (Ú. v. EÚ L 209, 11.8.2005, s. 27) a dohodou podpísanou v Ouagadougou 22. júna 2010 (Ú. v. EÚ L 287, 4.11.2010, s. 3).

                     (2)

                        Rozhodnutie Rady ministrov AKT – EÚ č. 1/2013 zo 7. júna 2013, ktorým sa prijíma protokol o viacročnom finančnom rámci pre obdobie rokov 2014 – 2020 podľa dohody o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej (Ú. v. EÚ L 173, 26.6.2013).

                     (3)

                        Rozsudok Súdneho dvora zo 7. októbra 2014, Nemecko/Rada, vec C-399/12, ECLI:EU:C:2014:2258, body 61 až 64.

                     (4)

                        Dohoda (Ú. v. ES L 317, 15.12.2000, s. 3) zmenená dohodou podpísanou v Luxemburgu 25. júna 2005 (Ú. v. EÚ L 209, 11.8.2005, s. 27) a dohodou podpísanou v Ouagadougou 22. júna 2010 (Ú. v. EÚ L 287, 4.11.2010, s. 3).

                     (5)

                        Rozhodnutie Rady ministrov AKT – EÚ č. 1/2013 zo 7. júna 2013, ktorým sa prijíma protokol o viacročnom finančnom rámci pre obdobie rokov 2014 – 2020 podľa dohody o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej (Ú. v. EÚ L 173, 26.6.2013).

    ---documentbreak---

               EURÓPSKA KOMISIA
            V Bruseli9. 3. 2018
            COM(2018) 121 final
            PRÍLOHA
            k
            návrhuROZHODNUTIA RADY
            o pozícii, ktorá sa má prijať v mene Európskej únie v Rade ministrov AKT – EÚ v súvislosti s revíziou prílohy Ic k dohode o partnerstve AKT – EÚ

               PRÍLOHA

               ROZHODNUTIE č. …/2018

               RADY MINISTROV AKT – EÚ

               z/zo ... ... 2018

               v súvislosti s revíziou prílohy Ic k dohode o partnerstve AKT – EÚ

               RADA MINISTROV AKT – EÚ,

               so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej
                  1
                (ďalej len „dohoda o partnerstve AKT – EÚ“), a najmä na jej článok 15 ods. 2 v spojení s článkom 100,

               keďže:

               (1)V súlade s článkom 15 ods. 2 dohody o partnerstve AKT – EÚ je súčasťou funkcie Rady ministrov AKT – EÚ prijať všetky rozhodnutia, ktoré sú nevyhnutné na účinné a účelné vykonanie ustanovení dohody.

               (2)V článku 100 dohody o partnerstve AKT – EÚ sa stanovuje, že Rada ministrov AKT – EÚ môže revidovať, preskúmať a/alebo meniť prílohy k dohode na základe odporúčania Výboru AKT – EÚ pre rozvojovú finančnú spoluprácu.

               (3)Príloha Ic k dohode o partnerstve AKT – EÚ by sa mala zmeniť s cieľom prerozdeliť finančné prostriedky medzi nástrojmi spolupráce v rámci Európskeho rozvojového fondu v prospech nástroja pre spoluprácu medzi štátmi AKT a medziregionálnu spoluprácu.

               Prerozdelené finančné prostriedky majú prispieť k financovaniu iniciatívy Spotlight a Globálneho partnerstva pre vzdelávanie.

               Iniciatíva Spotlight je spoločná globálna akcia EÚ a OSN, ktorá je zameraná na predchádzanie násiliu páchanému na ženách a dievčatách v cieľových krajinách a na reakciu na toto násilie. Iniciatíva Spotlight sa na základe dôkazov zameria na osobitné formy sexuálneho a rodovo motivovaného násilia, ktoré sa často alebo výrazne vyskytujú v konkrétnych regiónoch, a prispeje tak k dosahovaniu cieľa trvalo udržateľného rozvoja č. 5 týkajúceho sa rodovej rovnosti.

               Celkovým cieľom Globálneho partnerstva pre vzdelávanie je mobilizovať na celosvetovej a národnej úrovni úsilie o dosiahnutie kvalitného vzdelávania a učenia pre všetkých, a to pomocou inkluzívneho partnerstva, zamerania sa na účinnejšie vzdelávacie systémy a financovania základného vzdelávania. Obe iniciatívy sú v súlade s Dohodou z Cotonou, ako aj s Agendou 2030 pre udržateľný rozvoj, ktorou sa presadzuje komplexnejší prístup k ľudskému rozvoju. V súvislosti so vzdelávaním tento prístup znamená väčšiu podporu inkluzívneho a spravodlivého vzdelávania pre všetkých a celoživotného vzdelávania (cieľ trvalo udržateľného rozvoja č. 4) s výrazným zameraním na podporu rodovej rovnosti (cieľ trvalo udržateľného rozvoja č. 5),

               ROZHODLA TAKTO:

               Článok 1

               1.S cieľom splniť požiadavky programovania sa financovanie v rámci Európskeho rozvojového fondu prerozdeľuje medzi jednotlivými finančnými balíkmi pre nástroje spolupráce stanovené v prílohe Ic k dohode o partnerstve AKT – EÚ.

               2.Suma 425 mil. EUR sa prerozdeľuje zo všeobecnej rezervy pre národné a regionálne indikatívne programy stanovenej v bode 2 písm. a) prílohy Ic do prostriedkov na spoluprácu medzi štátmi AKT a medziregionálnu spoluprácu stanovenú v bode 2 písm. b) prílohy Ic, a to takto:

               –suma 350 miliónov EUR sa prideľuje na iniciatívu Spotlight,

               –suma 75 miliónov EUR sa prideľuje na Globálne partnerstvo pre vzdelávanie.

               Článok 2

               V dôsledku prerozdelenia finančných prostriedkov podľa článku 1 sa text prílohy Ic k dohode o partnerstve AKT – EÚ mení takto:

               1.Bod 2 písm. a) prílohy Ic k dohode o partnerstve AKT – EÚ sa nahrádza takto:

               „a)
                     23 940 miliónov EUR na financovanie národných a regionálnych indikatívnych programov. Tento finančný balík bude slúžiť na financovanie:

               i)
                     národných indikatívnych programov jednotlivých štátov AKT v súlade s článkami 1 až 5 prílohy IV k tejto dohode, ktoré sa týkajú vykonávacích a riadiacich postupov;

               ii)
                     regionálnych indikatívnych programov podpory regionálnej a medziregionálnej spolupráce a regionálnej integrácie štátov AKT v súlade s článkami 6 až 11 prílohy IV k tejto dohode, ktoré sa týkajú vykonávacích a riadiacich postupov;“.

               2.Bod 2 písm. b) prílohy Ic k dohode o partnerstve AKT – EÚ sa nahrádza takto:

               „b)
                     4 015 miliónov EUR na financovanie spolupráce medzi štátmi AKT a medziregionálnej spolupráce s viacerými alebo všetkými štátmi AKT v súlade s článkami 12 až 14 prílohy IV k tejto dohode, ktoré sa týkajú vykonávacích a riadiacich postupov. Táto suma zahŕňa štrukturálnu podporu spoločným inštitúciám a orgánom zriadeným podľa tejto dohody. Suma sa rovnako vzťahuje aj na pokrytie prevádzkových výdavkov sekretariátu AKT uvedených v bodoch 1 a 2 protokolu č. 1 o prevádzkových výdavkoch spoločných inštitúcií;“.

               Článok 3

               Toto rozhodnutie nadobúda účinnosť po jeho prijatí.

               V […] dňa […]

                     Za Radu ministrov AKT – EÚ

                     predseda

                     (1)

                        Dohoda (Ú. v. ES L 317, 15.12.2000, s. 3) zmenená dohodou podpísanou v Luxemburgu 25. júna 2005 (Ú. v. EÚ L 209, 11.8.2005, s. 27) a dohodou podpísanou v Ouagadougou 22. júna 2010 (Ú. v. EÚ L 287, 4.11.2010, s. 3).


               EURÓPSKA KOMISIA
            V Bruseli12. 3. 2018
            COM(2018) 122 final
            2018/0056(NLE)
            Návrh
            ROZHODNUTIE RADY
            o pozícii, ktorá sa má prijať v mene Európskej únie na 99. zasadnutí Výboru pre námornú bezpečnosť Medzinárodnej námornej organizácie, pokiaľ ide o prijatie zmien predpisov SOLAS II-1/1 a II-1/8-1, schválenie príslušných usmernení o počítačovej podpore kapitána pri zabezpečovaní stability v prípade zaplavenia pre existujúce osobné lode, ako aj prijatie zmien Medzinárodného kódexu pre použitie postupov požiarnych testov z roku 2010

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má prijať v mene Únie na 99. zasadnutí Výboru pre námornú bezpečnosť Medzinárodnej námornej organizácie, pokiaľ ide o plánované prijatie zmien predpisov SOLAS II-1/1 a II-1/8-1 a príslušných usmernení o počítačovej podpore kapitána pri zabezpečovaní stability v prípade zaplavenia pre existujúce osobné lode, ako aj zmien Medzinárodného kódexu pre použitie postupov požiarnych testov z roku 2010 (ďalej len „kódex FTP 2010“).

               2.Kontext návrhu

               2.1.Dohovor o Medzinárodnej námornej organizácii (IMO)

                Dohovorom o Medzinárodnej námornej organizácii (IMO) sa zriaďuje IMO, ktorej účelom je poskytnúť fórum pre spoluprácu medzi vládami v oblasti vládnej regulácie a postupov týkajúcich sa rôznych technických záležitostí, ktoré majú vplyv na lodnú dopravu využívanú v medzinárodnom obchode, a podporovať všeobecné prijímanie najprísnejších možných noriem v oblasti námornej bezpečnosti, efektívnosti plavby a prevencie a kontroly znečisťovania morí plavidlami za súčasnej podpory rovnakých podmienok, ako aj riešiť súvisiace administratívne a právne záležitosti.

               Dohovor nadobudol platnosť 17. marca 1958.

               Všetky členské štáty sú zmluvnými stranami dohovoru.

               Všetky členské štáty sú zmluvnými stranami Medzinárodného dohovoru o bezpečnosti ľudského života na mori z roku 1974 (ďalej len „dohovor SOLAS“), ktorý nadobudol platnosť 25. mája 1980. Únia nie je zmluvnou stranou dohovoru SOLAS.

               2.2.Medzinárodná námorná organizácia

               Medzinárodná námorná organizácia (IMO) je špecializovanou agentúrou OSN zodpovednou za bezpečnosť a bezpečnostnú ochranu lodnej dopravy a prevenciu znečisťovania morí plavidlami. Ide o orgán, ktorý stanovuje normy v oblasti bezpečnosti, bezpečnostnej ochrany a environmentálneho správania medzinárodnej lodnej dopravy s celosvetovou pôsobnosťou. Jej hlavnou úlohou je vytvoriť regulačný rámec pre odvetvie lodnej dopravy, ktorý je spravodlivý a účinný, všeobecne prijímaný a uplatňovaný.

               Členstvo v organizácii je otvorené pre všetky štáty a všetky členské štáty EÚ sú jej členmi. Európska komisia má v Medzinárodnej námornej organizácii (IMO) štatút pozorovateľa od roku 1974 na základe Dohody o spolupráci medzi Medzivládnou námornou konzultačnou organizáciou (IMCO)
                  1
                a Komisiou Európskych spoločenstiev v otázkach spoločného záujmu zmluvných strán.

               Výbor IMO pre námornú bezpečnosť pozostáva zo zástupcov všetkých členov IMO a stretáva sa raz do roka. Skúma všetky záležitosti, ktoré spadajú do rozsahu pôsobnosti organizácie a týkajú sa navigačných pomôcok, konštrukcie a vybavenia plavidiel, obsadenia posádkou z bezpečnostného hľadiska, pravidiel pre predchádzanie kolíziám, manipulácie s nebezpečným nákladom, postupov a požiadaviek v oblasti námornej bezpečnosti, hydrografických informácií, lodných denníkov a navigačných záznamov, vyšetrovania námorných nehôd, záchranných operácií a akýchkoľvek iných záležitostí, ktoré majú priamy vplyv na námornú bezpečnosť.

               Výbor IMO pre námornú bezpečnosť poskytuje zariadenia na výkon akýchkoľvek úloh, ktorými bol poverený v dohovore o IMO alebo ktorými ho poverilo Zhromaždenie alebo Rada IMO, alebo úloh, ktorými môže byť poverený v uvedenom rozsahu pôsobnosti prostredníctvom akéhokoľvek iného medzinárodného nástroja a ktoré IMO akceptuje. Rozhodnutia Výboru pre námornú bezpečnosť a jeho pomocných orgánov sa prijímajú väčšinou členov.

               2.3.Plánovaný predpis Výboru IMO pre námornú bezpečnosť

               Výbor pre námornú bezpečnosť má na svojom 99. zasadnutí 16. – 25. mája 2018 (MSC 99) prijať zmeny predpisov SOLAS II-1/1 a II-1/8-1 a príslušné usmernenia o počítačovej podpore kapitána pri zabezpečovaní stability v prípade zaplavenia pre existujúce osobné lode, ako aj zmeny Medzinárodného kódexu pre použitie postupov požiarnych testov z roku 2010 (ďalej len „kódex FTP 2010“).

               Účelom plánovaných zmien predpisov SOLAS II-1/1 a II-1/8-1 je rozšíriť požiadavku uvedenú v predpise SOLAS II-1/8-1.3, ktorá sa týka počítačovej podpory kapitána pri zabezpečovaní stability v prípade zaplavenia, na existujúce osobné lode.

               Účelom plánovanej zmeny kódexu FTP 2010 je odstrániť rozlišovanie medzi požiadavkami na ochranu pred požiarmi v kódexe vzťahujúcimi sa na plavidlá s menej ako 36 cestujúcimi a tými, ktoré sa vzťahujú na plavidlá s viac ako 36 cestujúcimi, s cieľom objasniť, že požiadavky na exponované podlahové krytiny uvedené v tabuľke 1 v prílohe 3 kódexu FTP 2010 uplatniteľné na osobné lode sa takisto budú uplatňovať na osobné lode s menej ako 36 cestujúcimi.

               3.Pozícia, ktorá sa má prijať v mene Únie

               3.1.Zmeny predpisov SOLAS II-1/1 a II-1/8-1 a príslušné usmernenia o počítačovej podpore kapitána pri zabezpečovaní stability v prípade zaplavenia pre existujúce osobné lode

               Na 94. zasadnutí Výboru pre námornú bezpečnosť (MSC 94), ktoré sa uskutočnilo v Londýne 17. – 21. novembra 2014, podali Bahamy a iné štáty úspešne žiadosť o novú iniciatívu (MSC 94/6/1) týkajúcu sa zmien predpisov SOLAS II-1/1 a II-1/8-1.

               Následne sa na treťom zasadnutí podvýboru IMO pre dizajn a stavbu lodí (SDC 3), ktoré sa konalo v Londýne 18. – 22. januára 2016, poznamenalo, že pracovná skupina pre rozdelenie lodí a stabilitu v poškodenom stave mohla len stručne prediskutovať návrh na rozšírenie požiadavky uvedenej v predpise SOLAS II-1/8-1.3, ktorá sa týka počítačovej podpory kapitána pri zabezpečovaní stability v prípade zaplavenia, na existujúce osobné lode. Táto požiadavka spočíva v podpore kapitána prostredníctvom pravidelne aktualizovaných informácií o zostatkovej stabilite lode v poškodenom stave po zaplavení.

               Kým pracovná skupina pre rozdelenie lodí a stabilitu v poškodenom stave sa vyjadrila, že navrhované zmeny predpisu SOLAS II-1/8-1.3 boli dostatočné, aby sa mohla zvážiť ich finalizácia na 4. zasadnutí podvýboru IMO pre dizajn a stavbu lodí (SDC 4), na treťom zasadnutí tohto podvýboru sa takisto poznamenalo, že by bolo potrebné ďalej preskúmať uplatňovanie navrhovaných revidovaných „Usmernení o operačných informáciách pre kapitánov osobných lodí pre bezpečný návrat do prístavu vlastným pohonom alebo vlečením“ (MSC.1/Circ.1400) na existujúce osobné lode, pričom členovia boli vyzvaní, aby na zasadnutí SDC 4 predložili v tomto smere návrhy.

               Na zasadnutí SDC 4, ktoré sa konalo v Londýne 13. – 17. februára 2017 a na ktorom sa diskutovalo o tom, ako by sa predpis SOLAS II-1/8-1.3 mal uplatňovať na existujúce osobné lode, sa potvrdilo stanovisko, že akékoľvek obmedzenia uplatniteľnosti súčasných usmernení, t. j. MSC.1/Circ.1400, MSC.1/Circ.1532 a MSC.1/Circ.1229, by sa mali riešiť vypracovaním nových súborov usmernení o prístrojoch na výpočet stability a pobrežnej podpore pre osobné lode postavené pred 1. januárom 2014.

               Na zasadnutí SDC 4 boli schválené navrhované zmeny predpisov SOLAS II-1/1 a II-1/8-1 týkajúce sa počítačovej podpory kapitána pri zabezpečovaní stability v prípade zaplavenia pre existujúce osobné lode (SDC 4/16, príloha 2), ale nebolo možné prijať rozhodnutie o postupe týkajúcom sa nadobudnutia platnosti navrhovaných zmien vzhľadom na to, že zložitosť kritérií pre prístroje na výpočet stability v novom súbore usmernení by mali vplyv na dátum, od ktorého by sa mohli uplatňovať novo navrhované predpisy pre existujúce osobné lode.

               Na 98. zasadnutí Výboru pre námornú bezpečnosť (MSC 98), ktoré sa konalo v Londýne 7. – 16. júna 2017, sa schválili návrhy zmien predpisov SOLAS II-1/1 a II-1/8-1 na účely ich prijatia na zasadnutí MSC 99 za predpokladu, že na 5. zasadnutí podvýboru IMO pre dizajn a stavbu lodí (SDC 5) sa potvrdí dátum, od ktorého sa bude uplatňovať navrhovaný predpis SOLAS II-1/8-1.3, a sfinalizujú sa navrhované usmernenia o prístrojoch na výpočet stability a pobrežnej podpore pre osobné lode postavené pred 1. januárom 2014. Na zasadnutí SDC 5, ktoré sa uskutočnilo v Londýne 22. – 26. januára 2018, sa dohodlo, že osobné lode postavené pred 1. januárom 2014 sa musia uviesť do súladu s predpisom SOLAS II-1/8-1.3.1 najneskôr do prvej obnovujúcej prehliadky po piatich rokoch od dátumu nadobudnutia platnosti. Na zasadnutí SDC 5 sa okrem toho dohodlo, že súvisiace usmernenia sa predložia na schválenie na zasadnutí MSC 99.

               Zmeny predpisov SOLAS II-1/1 a II-1/8 – 1 sú uvedené v prílohe 13 k dokumentu IMO MSC 98/23/Add.1. V bode 10.9 správy zo zasadnutia MSC 98 (MSC 98/23) sa uvádza, že tieto zmeny by sa mali prijať na zasadnutí MSC 99.

               3.2.Zmeny kódexu FTP 2010

               Na treťom zasadnutí podvýboru IMO pre lodné systémy a zariadenia (SSE 3), ktoré sa uskutočnilo v Londýne 14. – 18. marca 2016, sa usúdilo, že ustanovenia týkajúce sa požiadaviek na exponované podlahové krytiny v tabuľke 1 v prílohe 3 ku kódexu FTP 2010, ktoré sa vzťahujú na osobné lode prepravujúce viac ako 36 cestujúcich, by sa mali uplatňovať aj na osobné lode prepravujúce menej ako 36 cestujúcich. Na zasadnutí SSE 3 sa podporilo stanovisko, že pokyny k požiadavkám na exponované podlahové krytiny vzťahujúcim sa na osobné lode prepravujúce viac ako 36 cestujúcich, by sa mali uplatňovať aj na osobné lode prepravujúce menej ako 36 cestujúcich. Následne sa na zasadnutí SSE 3 pracovná skupina pre protipožiarnu ochranu poverila tým, aby túto záležitosť ďalej skúmala a aby podvýboru náležite poskytovala poradenstvo.

               Vzhľadom na ustanovenia tabuľky 1 v prílohe 3 ku kódexu FTP 2010 a stanovisko pracovnej skupiny pre protipožiarnu ochranu sa na zasadnutí SSE 3 dohodlo, že tabuľka 1 v prílohe 3 ku kódexu FTP 2010 by sa mala uplatňovať aj na osobné lode prepravujúce menej ako 36 cestujúcich a že možným riešením by mohlo byť vypustenie vety „prepravujúce viac ako 36 cestujúcich“.

               Toto možné riešenie sa však neoznámilo na 97. zasadnutí Výboru IMO pre námornú bezpečnosť (MSC 97), ktoré sa uskutočnilo v Londýne 21. – 25. novembra 2016, keďže na zasadnutí SSE 3 sa táto záležitosť preskúmala v rámci bodu programu „Jednotný výklad ustanovení dohovorov IMO v oblasti bezpečnosti, bezpečnostnej ochrany a životného prostredia“.

               Na zasadnutí MSC 98 sa posúdili a schválili navrhované zmeny kódexu FTP 2010 na účely ich prijatia na zasadnutí MSC 99.

               Zmeny kódexu FTP 2010 sú uvedené v prílohe 25 k správe zo zasadnutia MSC 98 (MSC 98/23/Add.1). V bode 12.47 správy zo zasadnutia MSC 98 (MSC 98/23) sa uvádza, že tieto zmeny by sa mali prijať na zasadnutí MSC 99.

               3.3.Príslušné právne predpisy EÚ a právomoc EÚ

               3.3.1.Zmeny predpisov SOLAS II-1/1 a II-1/8-1 a príslušné usmernenia o počítačovej podpore kapitána pri zabezpečovaní stability v prípade zaplavenia pre existujúce osobné lode

               V článku 6 ods. 2 písm. a) bode i) smernice Európskeho parlamentu a Rady 2009/45/ES o bezpečnostných pravidlách a normách pre osobné lode sa stanovuje, že nové osobné lode triedy A majú byť úplne v súlade s požiadavkami dohovoru SOLAS z roku 1974 v znení zmien.

               3.3.2.Zmeny kódexu FTP 2010

               V kódexe FTP 2010 sa stanovujú medzinárodné požiadavky na laboratórne testy, typové schválenie a postupy požiarnych testov pre výrobky uvedené v kapitole II-2 dohovoru SOLAS (ktorá zahŕňa predpisy týkajúce sa protipožiarnej ochrany, hlásenia a hasenia požiaru). Zmeny Medzinárodného dohovoru o bezpečnosti ľudského života na mori (SOLAS), prostredníctvom ktorých sa mal Medzinárodný kódex pre použitie postupov požiarnych testov (kódex FTP 2010) stať záväzným, nadobudli platnosť 1. júla 2012 [uznesenie MSC.307(88)].

               V článku 6 ods. 2 písm. a) bode i) smernice Európskeho parlamentu a Rady 2009/45/ES o bezpečnostných pravidlách a normách pre osobné lode sa stanovuje, že nové osobné lode triedy A majú byť úplne v súlade s požiadavkami dohovoru SOLAS z roku 1974 v znení zmien. Podľa časti A a B kapitoly II-2 prílohy I k smernici 2009/45/ES sa navyše kódex pre požiarne bezpečnostné systémy prijatý uznesením MSC.98(73) má uplatňovať aj na lode triedy B, C a D postavené 1. januára 2003 alebo neskôr.

               3.3.3.Právomoc EÚ

               Zmeny predpisov SOLAS II-1/1 a II-1/8-1 a príslušné usmernenia o počítačovej podpore kapitána pri zabezpečovaní stability v prípade zaplavenia pre existujúce osobné lode, ako aj zmeny kódexu FTP 2010 by mohli ovplyvniť obsah práva EÚ prostredníctvom uplatňovania smernice 2009/45/ES.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Článok 218 ods. 9 ZFEÚ sa uplatňuje bez ohľadu na to, či je Únia členom orgánu alebo zmluvnou stranou dohody
                  2
               .

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  3
               .

               4.1.2.Uplatnenie na tento prípad

               Výbor IMO pre námornú bezpečnosť je orgán zriadený dohodou, a to konkrétne Dohovorom o Medzinárodnej námornej organizácii.

               Akty, ktoré má Výbor IMO pre námornú bezpečnosť prijať, predstavujú akty s právnym účinkom. Plánované akty môžu rozhodujúcim spôsobom ovplyvniť obsah právnych predpisov EÚ, konkrétne smernice Európskeho parlamentu a Rady 2009/45/ES o bezpečnostných pravidlách a normách pre osobné lode. Dôvodom je skutočnosť, že v smernici 2009/45/ES sa stanovuje, že nové osobné lode triedy A musia byť úplne v súlade s požiadavkami dohovoru SOLAS z roku 1974 v znení zmien, ako sa uvádza v bodoch 3.1 a 3.2.

               Zmeny predpisov SOLAS II-1/1 a II-1/8-1 a príslušné usmernenia o počítačovej podpore kapitána pri zabezpečovaní stability v prípade zaplavenia pre existujúce osobné lode, ako aj zmeny kódexu FTP 2010 by preto mohli ovplyvniť obsah práva EÚ prostredníctvom uplatňovania smernice 2009/45/ES.

               Plánované akty nedopĺňajú ani nemenia inštitucionálny rámec dohody.

               Preto je procesnoprávnym základom navrhovaného rozhodnutia článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa prijíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú námornej dopravy. Hmotnoprávnym základom navrhovaného rozhodnutia je preto článok 100 ods. 2 ZFEÚ.

               4.3.Záver

               Právnym základom navrhovaného rozhodnutia by mal byť článok 100 ods. 2 ZFEÚ v spojení s článkom 218 ods. 9 ZFEÚ.

               2018/0056 (NLE)

               Návrh

               ROZHODNUTIE RADY

               o pozícii, ktorá sa má prijať v mene Európskej únie na 99. zasadnutí Výboru pre námornú bezpečnosť Medzinárodnej námornej organizácie, pokiaľ ide o prijatie zmien predpisov SOLAS II-1/1 a II-1/8-1, schválenie príslušných usmernení o počítačovej podpore kapitána pri zabezpečovaní stability v prípade zaplavenia pre existujúce osobné lode, ako aj prijatie zmien Medzinárodného kódexu pre použitie postupov požiarnych testov z roku 2010

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 100 ods. 2 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Činnosť Únie v odvetví námornej dopravy by sa mala zamerať na zlepšenie námornej bezpečnosti.

               (2)Dohovor o Medzinárodnej námornej organizácii (ďalej len „IMO“) nadobudol platnosť 17. marca 1958.

               (3)IMO je špecializovanou agentúrou OSN, ktorá zodpovedá za bezpečnosť a bezpečnostnú ochranu lodnej dopravy. Podľa článku 28 písm. b) Dohovoru o Medzinárodnej námornej organizácii poskytuje Výbor pre námornú bezpečnosť, ktorý je výborom IMO, zariadenia na výkon akýchkoľvek úloh, ktorými ho v súlade s uvedeným dohovorom poverilo Zhromaždenie alebo Rada IMO, alebo úloh, ktorými môže byť poverený v rozsahu pôsobnosti uvedeného článku prostredníctvom akéhokoľvek iného medzinárodného nástroja a ktoré IMO akceptuje.

               (4)Medzinárodný dohovor o bezpečnosti ľudského života na mori (ďalej len „dohovor SOLAS“) nadobudol platnosť 25. mája 1980.

               (5)Podľa článku VIII písm. b) bodu iii) dohovoru SOLAS Výbor IMO pre námornú bezpečnosť môže prijímať zmeny dohovoru SOLAS.

               (6)Výbor pre námornú bezpečnosť má na svojom 99. zasadnutí 16. – 25. mája 2018 (MSC 99) prijať zmeny predpisov SOLAS II-1/1 a II-1/8-1 a príslušné usmernenia o počítačovej podpore kapitána pri zabezpečovaní stability v prípade zaplavenia pre existujúce osobné lode, ako aj zmeny Medzinárodného kódexu pre použitie postupov požiarnych testov z roku 2010 (ďalej len „kódex FTP“).

               (7)Je vhodné stanoviť pozíciu, ktorá sa má prijať v mene Únie na zasadnutí MSC 99, keďže zmeny predpisov SOLAS II-1/1 a II-1/8-1 a príslušné usmernenia o počítačovej podpore kapitána pri zabezpečovaní stability v prípade zaplavenia pre existujúce osobné lode, ako aj zmeny kódexu FTP môžu rozhodujúcim spôsobom ovplyvniť obsah práva Únie, konkrétne smernicu Európskeho parlamentu a Rady 2009/45/ES
                  4
               .

               (8)Zmeny predpisov SOLAS II-1/1 a II-1/8-1 a usmernenia o počítačovej podpore kapitána pri zabezpečovaní stability prostredníctvom poskytovania pravidelne aktualizovaných informácií o zostatkovej stabilite lode v poškodenom stave po zaplavení by mali predstavovať operačné usmernenia pre existujúce osobné lode.

               (9)V ustanoveniach, ktorými sa mení kódex FTP a ktoré sa týkajú požiadaviek na testovanie exponovaných podlahových krytín, by sa malo uviesť, že sa vzťahujú aj na osobné lode prepravujúce menej ako 36 cestujúcich.

               (10)Pozíciu Únie vyjadria členské štáty Únie, ktoré sú členmi Výboru IMO pre námornú bezpečnosť, konajúc spoločne,

               PRIJALA TOTO ROZHODNUTIE:

               Článok 1

               Pozície, ktoré sa majú prijať v mene Únie na 99. zasadnutí Výboru IMO pre námornú bezpečnosť, sú takéto:

               a) schváliť zmeny predpisov SOLAS II-1/1 a II-1/8 – 1 a príslušné usmernenia uvedené v prílohe 13 k dokumentu IMO MSC 98/23/Add.1, ktoré sú pripojené k tomuto rozhodnutiu;

               b) schváliť zmeny tabuľky 1 v prílohe 3 Medzinárodného kódexu pre použitie postupov požiarnych testov z roku 2010 uvedeného v prílohe 25 k dokumentu IMO MSC 98/23/Add. 1, ktoré sú pripojené k tomuto rozhodnutiu.

               Článok 2

               1. Pozície uvedené v článku 1 písm. a) a b) vyjadria členské štáty Únie, ktoré sú členmi Výboru IMO pre námornú bezpečnosť, konajúc spoločne.

               2. Malé zmeny pozícií uvedených v článku 1 písm. a) a b) možno dohodnúť bez toho, aby bolo potrebné ďalšie rozhodnutie Rady.

               Toto rozhodnutie je určené členským štátom.

               V Bruseli

                     Za Radu

                     predseda

                     (1)

                        V roku 1982 sa jej názov zmenil na Medzinárodnú námornú organizáciu (IMO).

                     (2)

                        Vec C-399/12 Nemecko/Rada (OIV), ECLI:EU:C:2014:2258, bod 64.

                     (3)

                        Vec C-399/12 Nemecko/Rada (OIV), ECLI:EU:C:2014:2258, body 61 – 64.

                     (4)

                        Smernica Európskeho parlamentu a Rady 2009/45/ES zo 6. mája 2009 o bezpečnostných pravidlách a normách pre osobné lode (Ú. v. EÚ L 163, 25.6.2009, s. 1).